Jarle Aarbakke

Jarle Aarbakke (født 18. november 1942) er en norsk politiker (Ap) og professor emeritus i farmakologi (legemiddellære) ved Institutt for medisinsk biologi ved Det medisinske fakultet ved Universitetet i Tromsø. Han var rektor ved Universitetet i Tromsø fra 2002 til 2013 og har tidligere vært leder av Universitets- og høgskolerådet. Han var Arbeiderpartiets ordførerkandidat for Tromsø i kommunevalget 2015, og ble valgt som varaordfører 14. oktober 2015. Ordfører Kristin Røymo ble innvilget permisjon for å fungere som byrådsleder fram til 1. juli 2016, da formannskapsmodellen, erstattet byparlamentarisme som styreform i Tromsø. I denne perioden fungerte Aarbakke som ordfører.

Karriere 
Aarbakke er etter examen artium fra Bergen katedralskole, utdannet ved Universitetet i Oslo og Universitetet i Bergen. Han tok doktorgraden i Tromsø i 1978 I 1982 ble han professor ved Universitetet i Tromsø og de neste 20 år ledet han farmakologisk avdeling på universitetet, ble overlege ved klinisk farmakologisk avdeling og deretter dekan ved det medisinske fakultetet. Hans forskning er særlig rettet mot legemidler som behandler kreft og personlig tilpasset medikamentell behandling. Han har publisert rundt 150 originalarbeider og oversiktsartikler, i all hovedsak i internasjonale tidsskrifter.

Etter oppfordring fra et samlet Storting, ble han i april 1997 oppnevnt av Sosial- og helsedepartementet til å lede et utvalg («Aarbakke-utvalget») for å utrede ulike sider ved alternativ medisin. Utvalgets rapport resulterte i NOU 1998:21. Utvalgets arbeid ledet også til opphevelse av «Kvakksalverloven» fra 1936, og gjorde at alternativ medisinsk virksomhet ble tatt inn i Lov om helsepersonell.

Rektor 
Aarbakke ble valgt til rektor 1. oktober 2001 og tiltrådte i januar 2002. Han ble gjenvalgt i 2005. Aarbakke var lenge en forkjemper for å slå sammen Høgskolen i Tromsø og Universitetet i Tromsø. En lang prosess kulminerte i 2008 med at Kunnskapsdepartementet godkjente sammenslåing. Den nye sammenslåtte institusjonen, som beholdt navnet Universitetet i Tromsø, har fungert siden 1. januar 2009. Jarle Aarbakke har sittet to perioder som rektor for det gamle Universitetet i Tromsø og skulle egentlig gå av 1. august 2009. Etter oppfordring fra valgkomiteen stilte han imidlertid til valg som rektor for det nye sammenslåtte universitetet. Team Aarbakke, som består av Jarle Aarbakke, Curt Rice og Britt Vigdis Ekeli, vant valget 3. november 2008 med 51% mot 49% av stemmene. Da han takket av som rektor 31. juli 2013, var han den som har sittet lengst som rektor ved et norsk universitet noensinne. Han hadde da ledet arbeidet med nok en fusjon, og 1. august 2013 trådte fusjonen mellom Høgskolen i Finnmark og Universitetet i Tromsø i kraft, og UiT Norges arktiske universitet var et faktum.

Jarle Aarbakke har vært leder for «ekspertgruppen for nordområdene», nedsatt av regjeringen Stoltenberg II. Ledelsen av regjeringens ekspertutvalg for nordområdene skjedde i tett samarbeid med utenriksminister Jonas Gahr Støre, og avtrykket av arbeidet finnes i regjeringens nordområdestrategi, presentert i Tromsø 1. desember 2006, senere i Nordområdemeldingen fra regjeringen Stoltenberg II november 2011. Noen konkrete resultater har vært Regjeringens strategi for marin bioprospektering, BarentsWatch til Tromsø og Vardø, Regionale forskningsfond, og Barents 2020-midler på årlige statsbudsjetter med føringer til bruk i Nord-Norge. Nytt isgående havforskningsfartøy, nytt teknologibygg ved UiT, nytt MHII-bygg ved UiT. Det strategiske samarbeidet mellom Universitetet i Tromsø, Umeå universitet og Northern Federal Arctic University (NarFu) i Arkhangelsk og Uleåborgs universitet er også et resultat av dette arbeidet.

Han har vært nestleder i Universitets- og høgskolerådet (UHR) fra 1. august 2005 til 1. august 2007, og var fra 1. august 2007 til 1. august 2009 leder av rådet.
Fra 2011 er han nestleder i Norges forskningsråds hovedstyre.

En undersøkelse gjennomfør av Cicion viste at Jarle Aarbakke var den rektoren i høyere utdanning som hadde vært desidert mest i media i 2008.
Både i papiraviser og i nettmedia hadde Jarle Aarbakke svært mange flere oppslag enn de andre rektorene. I papirmedia hadde Aarbakke nesten tre ganger så mange oppslag som nummer to, Sigmund Grønmo.

Utmerkelser 
Aarbakke ble i 2013 utnevnt til ridder av 1. klasse av St. Olavs Orden for «innsats for forskning og utdanning i nord.»

Verv 
Viktigste fagpolitiske verv:
 Dekan, Det medisinske fakultet, Universitetet i Tromsø, 1989-93.
 Leder av komiteene som la grunnlaget for farmasistudiet i Tromsø, 1986-87, 1993 og 
 1995-96.
 Styremedlem RiTø, 1992-2001.
 Leder av Regional komite for medisinsk forskningsetikk 1986-89.
 Leder av styringsgruppen for medisinsk forskning i Finnmark 1992-2001
 Leder av styringsgruppe for medisinsk forskning i Nordland 1987-2001
 Leder, senere medlem, av Rådgivende utvalg for skader og uhell på pasienter på RST fra 1980.
 Leder av programstyret for alternativ medisin, Norges forskningsråd, 1995-98.
 Medlem av styret i Den norske kreftforening 1991-95.
 Medlem av utvalg for statlig styring av sykehusvirksomhet 1989-95 (Heløe-utvalget).
 Ledet utvalget som utredet alternativ medisin (NOU 1998: 21(Aarbakkeutvalget)).
 Leder av forskningsutvalget Den norske kreftforening fra 2000 til 2001
 Medlem av styret Universitetet i Tromsø fra 1999 til 2001.
 Rektor og leder av styret for Universitetet i Tromsø 2002-d.d.  Gjenvalgt 2 ganger.
 Leder styringsgruppa for fusjonsprosessen mellom Høgskolen i Tromsø og Universitetet i Tromsø 2006-2009
 Gjennomførte Norges første fusjon mellom en høgskole og et universitet, implementert fra 1.1.2009

Nasjonale og internasjonale verv
 Leder av Forskningsutvalget Universitets- og høgskolerådet (FU) 2002-2005
 Nestleder Universitet- og høgskolerådet (UHR) 2005-2007
 Leder av Universitet- og høgskolerådet 2007-2009
 Leder av Nordisk universitetssamarbeid (NUS) 2008-2009
 Medlem av Divisjonsstyret for store satsninger Norges forskningsråd 2002-2010 (to perioder)
 Nestleder hovedstyret for Norges forskningsråd 2011 – ut 2014
 Leder av regjeringens ekspertutvalg for nordområdene 2006-2008
 Medlem av regjeringens Nordområdeutvalg 2010 – 2013

Litteratur  

 Jarle Aarbakke, Terje Simonsen og Roy Lysaa: Illustrert farmakologi Fagbokforlaget 2004, 1. utgave 1997  ISBN 9788276749489 
 NOU 1998:21 Alternativ medisin. Utredning fra et utvalg oppnevnt av Sosial- og helsedepartementet april 1997. avgitt til Sosial- og helsedepartementet 15. desember 1998  PDF-versjon, Regjeringen.no

Referanser 

Rektorer ved Universitetet i Tromsø
Ordførere i Tromsø
Professorer ved Universitetet i Tromsø
Riddere av 1. klasse av St. Olavs Orden
Fødsler i 1942